tartuNLP/wikipedia-smugri-20251201 huggingface dataset:
Sketsi

Sketsi on tavallisesti tilannekomiikan varaan rakentuva yleensä lyhyehkö komediallinen esitys. 
Alun perin sketsimuotoisia esityksiä esitettiin muun muassa vaudeville- ja music hall -teattereissa. Nykyään sketsejä esitetään tavallisesti internetin videopalveluissa, televisiossa (ks. sketsisarja), radiossa tai erilaisissa tilaisuuksissa. Sketsin avulla voidaan käsitellä esimerkiksi parodian keinoin erilaisia asioita ja ilmiöitä. Useasti sketsit rakentuvat jonkin kärjistetyn tai epätavallisen tapahtuman varaan. Tavallista on yhdistää sketsissä asioita, joiden ei yleensä kuvitella liittyvän toisiinsa ja rakentaa näin huvittava tilanne.
Soul Corner

Soul Corner on kitaristi Aki Virtasen yhtye, joka on perustettu 1999. Yhtyeen perustajajäseniä ovat Virtasen lisäksi Marko Roiha (bassokitara) ja Timo Vehmas (rummut). Vuodesta 2005 lähtien yhtyeen laulajana on toiminut Juha "Izzi the Snake" Uronen ja vuodesta 2006 alkaen bassoa on soittanut TT Weasel (ex-Pushrods).
Soul Corner soittaa Aki Virtasen säveltämiä kappaleita, jotka ovat luokiteltavissa vaihtoehtometalliksi. Yhtyeen tuotantoa on julkaistu vuoden 2006 omakustanteella "Twilight Report". Se yhdistelee musiikkityylejä keskenään, kuten heavy metallia, punkkia, jazzia ja bluesia. 
Soul Cornerin uusin albumi "Partners in Crime" julkaistiin syyskuussa 2008. Albumilla esiintyy myös vierailijoita Suomesta, Yhdysvalloista ja Turkista, muun muassa laulaja Liz Aday.
Soul Corner on julkaissut musiikkivideot "Going Down" (2008) ja "HATE" (2009), jolla yhtyeen kanssa esiintyy Liz Aday.
GHV2

GHV2 ("Greatest Hits Volume 2") on yhdysvaltalaisen poplaulaja Madonnan kolmas kokoelma-albumi (vuonna 1990 julkaistu "The Immaculate Collection" oli ensimmäinen ja vuoden 1995 balladikokoelma "Something to Remember" toinen). Albumi julkaistiin Euroopassa 12. marraskuuta 2001 ja Pohjois-Amerikassa seuraavana päivänä. "GHV2 Special Edition" julkaistiin 11. joulukuuta 2001. Albumi sisältää Madonnan vuosien 1992–2000 hittikappaleita, joita olivat tuottaneet hänen itsensä lisäksi muun muassa Shep Pettibone, Dave ”Jam” Hall, Andrew Lloyd Webber, Nellee Hooper, William Orbit, Patrick Leonard, Mirwais Ahmadzaï, Guy Sigsworth ja Mark ”Spike” Stent.
Kokoelmalta julkaistiin singleinä "GHV2 Megamix" promo-materiaalina sekä ”Beautiful Stranger”, joka oli myös elokuvan "Austin Powers – agentti joka tuuppasi minua" soundtrackillä.
Albumin vanhin kappale oli ”Erotica” vuodelta 1992 ja tuorein ”What It Feels Like For A Girl” vuodelta 2001. Yhdysvalloissa kokoelmaa myytiin 1,5 miljoonaa kappaletta eli se menestyi heikommin kuin Madonnan aikaisemmat kokoelmat, mutta kansainvälisesti levyä myytiin 7,5 miljoonaa kappaletta.
Aataminomena

Aataminomena tai kurkunkehrä ("prominentia laryngea") on kilpiruston yläreunan aiheuttama ulkonema keskellä kaulaa, joka saattaa näkyä etenkin miehillä.
Suomen kielen sana "aataminomena" on käännöslaina muista kielistä. Ruotsiksi ilmaus on "adamsäpple" ja englanniksi "Adam’s apple". Ilmaus pohjautuu latinan sanontaan "pomum Adami", joka puolestaan pohjautuu heprean ilmaukseen "tappuach ha adam", jossa ei viitata omenaan vaan kohoumaan. Heprean ilmauksessa "adam" tarkoittaa miestä ja sanaan perustuu myös nimi "Adam", jota suomessa vastaa "Aatami". Suomeksi heprean ilmaisu merkitsee näin ollen miehen kohoumaa tai möykkyä.
Kun heprean ilmaus siirtyi latinan kieleen, se yhdistyi Raamatun luomiskertomuksen Aadamiin ja Eevaan. He olivat ihmiskunnan kantaisän ja kantaäidin vertauskuva. Raamatun paratiisikertomuksessa he söivät hyvän ja pahan tiedon puusta kielletyn hedelmän, joka on nimetty omenaksi, vaikka omena Lähi-idässä oli tuntematon. Raamatun kuvausta täydentää tarina, jossa Eevan Aatamille tarjoamasta kielletystä hedelmästä tarttuu pala Aatamin kurkkuun. Näin alkuperäinen heprean ilmaus on latinaan siirtyessään muuntunut Aatamin omenaksi ja hyvä tarina on edistänyt ilmauksen kulkeutumista muihin kieliin.
Aataminomenan pienennys eli kilpiruston höyläys on sukupuoltaan korjaaville transnaisille tehtävä leikkaus, jos tämän kilpirusto on häiritsevän suuri. Se on pieni kirurginen toimi, jossa paikallispuudutuksessa porataan tai leikataan kilpiruston ulkonevin osa pois.
Marco Casagrande (jalkapalloilija)

Marco Casagrande (s. 4. huhtikuuta 1972 Turku) on Suomen Palloliiton pääsihteeri, sekä entinen suomalainen jalkapalloilija. Hän oli pelipaikaltaan keskikenttäpelaaja.
Casagrande pelasi vuodesta 1993 lähtien kolmentoista vuoden ajan Turun Palloseuran edustusjoukkueessa. Tuona aikana Casagrandesta kehittyi varsinainen seuraikoni ja hän toimi pitkään joukkueen kapteenina. TPS:ssa hän voitti vuonna 1994 Suomen cupin ja 1996 SM-pronssia. Hän pelasi urallaan yhteensä 223 Veikkausliiga-ottelua ja teki niissä 28 maalia. Casagrande päätti peliuransa kauden 2005 jälkeen, mutta jatkoi TPS:ssä valmennustehtävissä. Casagrandesta tuli seuran urheilutoimenjohtaja ja keväällä 2009 hänet nimitettiin FC TPS Turku Oy toimitusjohtajaksi.
Peliuransa yhteydessä Casagrande opiskeli diplomi-insinööriksi biofysiikassa ja jatkaa opiskelujaan Turun yliopistossa oikeustieteen parissa. Peliuransa aikana Casagrande toimi myös Jalkapallon Pelaajayhdistyksen puheenjohtajana.
Casagrande valittiin 36 hakijan joukosta Suomen Palloliiton pääsihteeriksi vuonna 2013.
Ahmed Akkari

Ahmed Akkari (s. 1978) on Tanskassa asuva syntyjään libanonilainen entinen islamisti. 
Akkari oli yksi poliittisista aktivisteista, jotka kampanjoivat tanskalaista Jyllands-Postenia vastaan vuoden 2005 pilapiirrosjupakassa. Hän osallistui islamilaisiin maihin tehtyihin matkoihin, minkä seurauksena oli mielenosoituksia tanskalaisia vastaan. Hän on myöhemmin pyytänyt toimiaan anteeksi.
Jacques Barrot

Jacques Barrot (3. helmikuuta 1937 Yssingeaux – 3. joulukuuta 2014 Neuilly-sur-Seine) oli ranskalainen poliitikko, joka toimi Euroopan unionin komission komissaarina vuosina 2004–2010. Prodin komissiossa hän vastasi aluepolitiikasta, Barroson komissiossa 9. toukokuuta 2008 asti liikenneasioista ja sen jälkeen oikeuteen, vapauteen ja turvallisuuteen liittyvistä asioista. Hän oli myös yksi Barroson komission viidestä varapuheenjohtajasta.
Ennen uraansa EU:n komissiossa Barrot toimi useissa poliittisissa tehtävissä Ranskassa. Hän oli oikeistolaisen UMP-puolueen jäsen.
France-Soir

France-Soir (Ranskan ilta) on ranskalainen päivittäin ilmestyvä sanomalehti, jonka julkaisemisen aloitti Pierre Lazareff Ranskan vastarintaliikkeen piirissä marraskuussa 1944 nimellä Défense de la France (Ranskan puolustus). Nimi muutettiin "France-Soiriksi" toisen maailmansodan jälkeen. Lehti kasvoi 1950-luvulla, ja siitä tuli Ranskan myydyin lehti. Sen levikki oli suurimmillaan 1961, jolloin sitä myytiin päivittäin yli miljoona kappaletta. Vuoteen 2005 mennessä lehden myynti väheni 45 000 kappaleeseen päivässä, ja levikin edistämiseksi lehden toimituksellinen linja muuttui sensaatiohakuiseksi. Lehti ajautui selvitystilaan 27. lokakuuta 2005, ja 31. lokakuuta 2005 oikeus julisti sen saneerattavaksi kuuden kuukauden ajaksi. 2005–2006 Muhammad-pilapiirrosjupakan aikaan lehti oli yksi tunnetuimmista sananvapautta puolustaneista ja kuvat julkaisseista tiedotusvälineistä. 
Nykyään lehdestä omistaa pääosan egyptiläis-ranskalainen ja katolilainen Raymond Lakah. Lehden omistuksesta käytiin kevään 2006 mittaan neuvotteluja. 
"France-Soir" oli monia avustajia, toimittajia ja kirjailijoita, muun muassa Joseph Kessel, Jean-Paul Sartre, , Jacques Sternberg ja Jean-Pierre Thiollet.
Gaza (Mosambik)

Gaza () on maakunta Mosambikissa. Sen pinta-ala on 75 709 neliökilometriä ja asukasluku vuonna 2022 noin 1,466 miljoonaa. Maakuntakeskus on Xai-Xain kaupunki (149 931 asukasta 2021), joka sijaitsee linnuntietä 149 ja maanteitse 206 kilometriä Mosambikin pääkaupunki Maputosta koilliseen.
Gazan maakunta rajoittuu idässä Etelä-Afrikkaan ja luoteessa Zimbabween. Pohjoisessa on Manican ja lännessä Inhambanen maakunta. Etelässä maakuntaa rajaa Intian valtameri ja lounaassa Maputon maakunta.
Gaza jakautuu aluehallinnon toisella tasolla 14 piiriin (distrito). Nämä jakautuvat paikallistasolla edelleen 50 hallinnolliseksi alueeksi (posto administrativo, P.A):
Maakunnassa sijaitsee kaksi kansallispuistoa: Banhinen kansallispuisto (Parque Nacional de Banhine, 5 600 km²) ja Limpopon kansallispuisto (Parque Nacional do Limpopo, 10 000 km²)
Kipa

Kipa (, "jarmulke") on juutalaisten käyttämä ohut, pyöreä kalotin tapainen päähine. Kipaa käyttävät yleensä vain juutalaiset miehet rukoillessaan, mutta uskonnolliset juutalaiset saattavat käyttää sitä muulloinkin. Synagogassa vieraillessaan myös ei-juutalaisten miesten toivotaan käyttävän kipaa, joita on usein lainattavana sisäänkäynnin vierellä. Tavallisesti kipa on halkaisijaltaan 10–20 cm.
Syy kipan käyttöön on Talmudin määräys pään peittämisestä rukouksen aikana. Halakhan mukaan mikä tahansa päähine kelpaa pään peittämiseen, mutta kipa on pienen kokonsa ja keveytensä vuoksi käytännöllinen ratkaisu. Viime aikoina siitä on muodostunut myös eräänlainen juutalaisuuden symboli, ja kipan käyttäjä ilmaisee siten kuuluvansa juutalaiseen kansaan.
Perinteet.
Perinteen mukaisesti kipaa käyttävät vain miehet, kun naiset käyttävät päänsä peittämiseen esimerkiksi huiveja. Nykyisin jotkut ei-ortodoksijuutalaiset sallivat tasa-arvon nimissä kipan käytön myös naisille. Jotkut juutalaiset käyttävät kipaa vain rukoillessaan, siunauksia lukiessaan tai uskonnollisia tekstejä lukiessaan, perinteellisemmät saattavat pitää kipaa päässään vuorokauden ympäri ja noudattaa Talmudissa kuvattujen rabbien esimerkkiä: he eivät kävele kahta metriä pidemmälle paljain päin.
Kipan valmistustapa tai väri voi olla merkki kantajan kuulumisesta tiettyyn uskonnolliseen suuntaukseen. Perinteisesti kipa koristellaan uskonnollisia aiheita käsittelevin kirjailuin, mutta uudemmat etenkin lapsille tarkoitetut kipat saattavat yhtä hyvin esittää sarjakuvahahmoja tai urheilujoukkueen värejä.
Pienen kokonsa vuoksi kipa voi pysyä huonosti päässä, minkä vuoksi se saatetaan kiinnittää hiuksiin metallisella pidikkeellä.
Collanin solki

Collanin solki on Suomen Partiolaisten ansiomerkki. Se on nimetty partioylijohtaja Anni Collanin (1876–1962) mukaan. Collanin soljen saamisen edellytyksenä on toimiminen vähintään kahden vuoden ajan sudenpentu- tai seikkailijaikäkauden johtajana. Aiemmin edellytyksenä oli kolmen peräkkäisen vuoden menestyksekäs toiminta sudenpentujohtajatehtävissä. 
Jos Collanin soljen saajalla on myös Louhisuden solki, käytetään näistä ainoastaan toista, kantajan valinnan mukaan. Partiojohtajat sitovat huivinsa voglilla ja kantavat Collanin soljesta sen pienoismerkkiä, joka myönnetään ja toimitetaan aina yhdessä itse soljen kanssa.
Smash Mouth

Smash Mouth on yhdysvaltalainen alternative rock -yhtye, joka perustettiin San Joséssa vuonna 1994. Yhtyeeseen kuuluvat laulaja Steve Harwell, kitaristi ja lauluntekijä Greg Camp, basisti Paul De Lisle ja rumpali Michael Urbano. Yhtyeen alkuperäinen nimi oli Smashmouth, mutta yhtye jakoi sen kaksiosaiseksi tehdessään sopimuksen Interscope Records -levy-yhtiön kanssa.
Yhtye keskittyi alun perin ”neo-ska”-musiikkiin, mutta on myöhemmin ottanut ohjelmistoonsa retrotyylisen musiikin. Yhtye myös soittaa cover-kappaleita, kuten The Monkeesin ”I’m a Believer”. Yhtyeen vuonna 1999 julkaistu albumi "Astro Lounge" on ollut heidän menestyksekkäin julkaisunsa.
Steve Harwell jätti yhtyeen terveysongelmien vuoksi lokakuussa 2021. Hän kuoli akuuttiin maksan vajaatoimintaan 4. syyskuuta 2023.
Denis Gaultier

Denis ”le jeune” Gaultier (1603 Marseille – 1672 Pariisi) oli ranskalainen säveltäjä ja luutisti. Myös hänen serkkunsa, Ennemond Gaultier oli muusikko. Sen vuoksi Denis Gaultier sai kutsumanimen ”le jeune”. 
Gaultier syntyi Marseillessa ja opiskeli musiikkia ainakin pariisilaisen urkurin Charles Racquetin johdolla. Suurin osa Gaultierin sävellyksistä on tanssisarjoja luutulle. Hän kuoli Pariisissa vuonna 1672.
Manica

Manica on maakunta Mosambikissa. Se sijaitsee maan keskiosissa. Maakunnan pinta-ala on 61 661 neliökilometriä. Vuonna 2025 sen arvioitu väkiluku oli 2 429 085. Manican maakuntakeskus on Chimoion kaupunki (540 549 asukasta, 2025). Manica rajoittuu pohjoisessa Teten, idässä Sofalan, etelässä Inhambanen ja Gazan maakuntiin. Maakunnan länsirajan takana on Zimbabwe.
Manica on Mosambikin tärkeimpiä hedelmäntuotantoalueita. Maakunnan länsilaidalla sijaitsevan Manican piirikunnan ja Chimoion välillä sijaitsee Chicamban pato vesivoimaloineen.
Piirit.
Aluehallintoa varten maakunta jakautuu Chimoion kaupunkiin ja 11 piiriin. Nämä on lueteltu oheisessa taulukossa.
Chimoio

Chimoio on kaupunki Mosambikissa. Se on Manican provinssin pääkaupunki. Se sijaitsee noin 95 kilometrin päässä Zimbabwen rajalta. Vuonna 2017 Chimoiossa oli väestönlaskennan mukaan 372 821 asukasta ja Manican maakunnassa 1,9 miljoonaa asukasta. Chimoio on Mosambikin viidenneksi suurin kaupunki.
Maputo (maakunta)

Maputon maakunta () on maakunta Mosambikissa. Se ympäröi valtion pääkaupunkia Maputoa, joka kuitenkin muodostaa oman maakuntatason aluehallinnollisen yksikkönsä. Maakuntakeskus on Matolan kaupunki (1,293 milj. asukasta 2022), joka on osa Mosambikin pääkaupunki Maputon suurkaupunkialuetta ja sijaitsee välittömästi Maputon länsipuolella. Miljoonakaupunkien välissä on vain kapea joenuoma.
Maakunnan kokonaispinta-ala on 26 058 neliökilometriä, josta maata on 22 619 km ja sisävesipinta-alaa 3 367 km. Maakunnan vuoden 2025 väkilukuennuste oli 2,662 miljoonaa.
Maputon maakunta rajoittuu etelässä ja idässä Etelä-Afrikkaan sekä lounaassa Eswatiniin. Pohjoisessa on Gazan maakunta. Lännessä maakuntaa rajaavat Intian valtameri ja Maputon kaupunki.
Maakunnan luonnonsuojelualueista merkittävin on Matutuínen piirissä sijaitseva Maputon kansallispuisto (4 516 km²).
Piirit ja kaupungit.
Maputon maakunta jakautuu aluehallinnon toisella tasolla 8 piiriin (distrito). Nämä jakautuvat paikallistasolla edelleen 29 hallinnolliseksi alueeksi (posto administrativo, P.A). Maakunnassa oli yhteensä neljä (4) kaupunkia eli maakuntakeskus Matola, sekä kolmen muun piirin piirikeskuksina toimivat Boanen, Manhiçan ja Namaachan kaupungit.
&lt;br clear=left&gt;
Niassa

Niassa (, semanttinen suom. 'Njassan maakunta', portugalin sana Niassa viittaa Njassajärveen) on maakunta Mosambikin pohjoisosassa. Niassa on Mosambikin provinsseista laajin ja harvimmin asuttu. Sen pinta-ala on 129 056 neliökilometriä (maa-ala), toisen lähteen mukaan 122 827. Vuoden 2022 väkilukuarvio oli 2,1 miljoonaa. Väestönlaskennassa 2017 väkiluku oli 1 810 794 (aiemmin: 507 816 as., VL1980 ja 756 287 as., VL1997 ja 1 170 783, VL2007). Koska väestö on kasvanut nopeasti, on keski-ikä alhainen. 
Maakunnan pääkaupunki on Lichinga. Niassa rajoittuu pohjoisessa Tansaniaan ja lännessä Malawiin. Etelässä sen naapureina ovat Zambezian ja Nampulan maakunnat; idässä Cabo Delgadon maakunta. Niassan ja Tansanian rajalla sijaitsee Ruvumajoki, Malawin vastaisella rajalla Njassajärvi.
Maakunnan eteläosan risteyskaupunki Cuambasta saapuu rautatieyhteys maakuntakeskus Lichingaan. Muita kaupunkeja (vila) ovat Mandimba, Marrupa ja Metangula. Maakunnan eteläosassa sijaitsee Nacalan käytävänä tunnetun poikittaisväylän rataosuus Lurio-Cuamba-Entre Lagos, jonka läntisin asema on Malawin vastainen raja-asema Entre Lagos. 
Niassan ja Cabo Delgadon rajalla sijaitsee Niassan suojelualue, Mosambikin suurin luonnonsuojelualue. Se on tunnettu elefanteistaan. Maakuntakeskus Lichingaa ympäröivillä ylänköalueilla on laajoja havumetsiä.
Aluehallinnollinen jako.
Niassan maakunta jakautuu aluehallinnollisesti Lichingan kaupunkiin ja 15 piiriin. Piirien perustietoja on kirjattu oheiseen taulukkoon.
Jackie Brown

Jackie Brown on Quentin Tarantinon ohjaama ja kirjoittama elokuva, joka sai ensi-iltansa vuonna 1997. Rikostrilleri perustuu Elmore Leonardin romaaniin "Rommipunssi" ja kertoo kovapintaisesta lentoemännästä (Pam Grier), joka toimii ammattinsa varjolla huume- ja asekauppiaan (Samuel L. Jackson) kuriirina.
Jackson palkittiin roolistaan Berliinin elokuvajuhlilla vuoden miesnäyttelijänä. Forster oli roolistaan Oscar-ehdokkaana.
Franz Abt

Franz Wilhelm Abt (22. joulukuuta 1819 – 31. maaliskuuta 1885) oli saksalainen säveltäjä. Hänen tuotantoonsa kuuluu muun muassa useita lauluja.
Abt syntyi Eilenburgissa ja opiskeli Leipzigissa. Vuonna 1841 hän pääsi kapellimestariksi Bernburgiin. Pian hän kuitenkin muutti Zürichiin ja sieltä myöhemmin Wiesbadeniin, jossa hän kuoli vuonna 1885.
Ronald Waterreus

Ronald Katarina Martinus Waterreus (s. 25. elokuuta 1970 Lemiers, Alankomaat) on alankomaalainen uransa päättänyt jalkapallomaalivahti.
185 senttimetriä pitkä ja 84 kilogrammaa painava Waterreus aloitti ammattilaisuransa vuonna 1992 Roda JC Kerkraden joukkueessa. Sen jälkeen hän edusti PSV Eindhovenia, jonka selkeä ykkösmaalivahti hän oli kymmenen vuotta ja jossa hän voitti neljä Alankomaiden mestaruutta, englantilaista Manchester Cityä, jossa ei kuitenkaan pelannut yhtään liigaottelua, skotlantilaista Glasgow Rangersiä ja AZ Alkmaaria. Viimeisen kautensa hän pelasi vuonna 2007 Yhdysvaltain MLS-liigan New York Red Bullsissa. 
Waterreus debytoi Alankomaiden maajoukkueessa 15. elokuuta 2001 Englantia vastaan ja kuului maajoukkueeseen myös EM-kisoissa 2000. Hän pelasi yhteensä seitsemän maaottelua.
Ladislav Kupkovič

Ladislav Karol Kupkovič (17. maaliskuuta 1936 – 15. kesäkuuta 2016 Hannover) oli slovakialainen säveltäjä, viulisti ja kapellimestari. Hänen sävellyksiinsä kuuluu muun muassa "312-SL / 723" (1978) kahdelle harmonikalle ja harmonikkakonsertto (1980).
Kupkovič syntyi Bratislavassa ja opiskeli siellä viulunsoittoa ja orkesterin johtamista. Vuosina 1960–1965 hän toimi viulistina Slovakian filharmonisessa orkesterissa. Vuonna 1971 Kupkovič johti Karlheinz Stockhausenin "Mixturin" ensiesityksen.
Dibërin piirikunta

Dibërin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Dibërin prefektuuriin, joka vastaa nykyistä Dibërin maakuntaa. Piirikunnan pinta-ala oli 761 neliökilometriä ja vuoden 2001 väestönlaskennassa siellä oli 86 144 asukasta. 
Piirikuntaan kuuluivat seuraavat kunnat: Arras, Fushë-Çidhën, Kala e Dodës, Kastriot, Lurë, Luzni, Maqellarë, Melan, Muhurr, Peshkopi, Qendër Tomin, Selishtë, Sllovë, Zall-Dardhë ja Zall-Reç. Pääkaupunkina toimi Peshkopi.
Lacuna Coil

Lacuna Coil on italialainen metalliyhtye. Yhtye perustettiin vuonna 1994, mutta se toimi aluksi nimillä "Sleep of Right" (1994-1996) ja "Ethereal" (1996-1997).
Historia.
Lacuna Coil teki demon nimeltä "Ethereal" toukokuussa 1996, ja lähetti sen useille eurooppalaisille levy-yhtiöille. Demo sisälsi kaksi kappaletta, "Frozen Feeling" ja "Shallow End". Yhtye sai vastauksen Nuclear Blastilta ja Century Medialta, ja päätti solmia sopimuksen Century Median kanssa. 
Vuodesta 1996 asti yhtye on toiminut nimellä Lacuna Coil, johon yhtye vaihtoi nimensä koska nimellä Ethereal oli jo olemassa kreikkalainen yhtye. Nimi Lacuna Coil tarkoittaa tyhjää spiraalia. Vuonna 1997 yhtye solmi levytyssopimuksen Century Media Recordsin kanssa. Yhtyeen ensimmäinen täysimittainen albumi, "In a Reverie" julkaistiin vuonna 1999. Lacuna Coilin todellinen läpimurto tapahtui vuonna 2002 "Comalies"-albumin myötä. "Comalies"-albumilta erityisesti pinnalle nousi kappale "Heaven's A Lie", josta tehtiin myös musiikkivideo. 
Lacuna Coilin keulakuva, Cristina Scabbia, äänestettiin "Revolver"-lehden lukijaäänestyksessä metallimusiikin kuumimmaksi naiseksi, minkä seurauksena luotiin kiertue "The Hottest Chicks in Metal Tour 2007". Kiertueella yhtyeen matkassa kulkivat muun muassa Within Temptation, In This Moment, Stolen Babies, The Gathering, The Intersection ja Kylesa.
Vuonna 2022 julkaistu "Comalies XX" -albumi sisältää uusittuja versioita "Comalies"-albumin kappaleista.
Passiivinen tupakointi

Passiivinen tupakointi tarkoittaa sivullisten altistumista tupakansavulle tupakoitsijan polttaessa tupakkaa. Jatkuvan passiivisen tupakoinnin on havaittu aiheuttavan terveyshaittoja siinä missä tupakoinninkin. Passiivisen tupakoinnin haittojen vähentäminen onkin johtanut tupakoinnin rajoittamiseen julkisilla paikoilla, ravintoloissa ja työpaikoilla. 
Terveyshaitat.
Lyhyen ajan haittavaikutukset vaihtelevat henkilöittäin, sillä joillekin lyhytkin altistus tupakansavulle voi aiheuttaa huonovointisuutta, mutta toisille ei. Joillekin astmaatikoille tupakansavu voi olla erittäin haitallista.
Pidemmän ajan haittavaikutukset ovat samoja kuin tupakoitsijallakin. Passiivinen tupakointi lisää Yhdysvaltain hallituksen vuoden 2006 raportin mukaan sydänsairauden riskiä 25–30% ja keuhkosyövän riskiä 20–30%. Passiivinen tupakointi on kolmanneksi suurin syy keuhkosyöpään sairastumiseen. Erityisen haitallista se on lapsille.
Passiivisen tupakoinnin ja keuhkosyövän yhteydestä on kuitenkin ristiriitaisia tutkimustuloksia. Yhdysvaltain syöpäinstituutin 2013 julkaisemassa laajassa tutkimuksessa ei löydetty selkeää yhteyttä passiivisen tupakoinnin ja keuhkosyövän välillä.
Haittavaikutuksien tutkimusta vaikeuttaa se, että todellista altistusta tupakansavulle on hankalaa mitata. Passiivisen tupakoinnin tutkimuksista suurin osa onkin tapaus-verrokkitutkimuksia, jotka ovat alttiita mittausvirheille ja muistiharhoille. Sairastuneilla on tarve löytää sairaudelle jokin selitys ja haastateltaessa he muistavat altistuneensa tupakansavulle enemmän kuin verrokkiryhmä.
Luettelo johtajista, joiden ympärille on luotu henkilökultti

Tämä on luettelo valtionpäämiehistä, joiden ympärille on luotu huomattavaa henkilökulttia.
Väitetysti henkilökulttia on rakennettu myös Serbian presidentti Aleksandar Vučićille, Filippiinien presidentti Rodrigo Dutertelle ja Intian pääministeri Narendra Modille.
Suomalaisista johtajista lähimmäksi henkilökulttia ovat päätyneet marsalkka Carl Gustaf Emil Mannerheim ja presidentti Urho Kekkonen.
Yhdysvalloissa presidenttejä, joiden ympärillä on tai on ollut henkilökultti, ovat muiden muassa George Washington, Abraham Lincoln, Ronald Reagan ja Donald Trump.
Ryan Babel

Ryan Babel (s. 19. joulukuuta 1986 Amsterdam, Alankomaat) on alankomaalainen jalkapalloilija, joka edusti kevätkauden 2020 ajan kasvattajaseuraansa Ajaxia lainalla turkkilaisesta Galatasaraysta. Babelin pelipaikka on hyökkääjä tai vasen laituri.
Babel debytoi kasvattajaseurassaan Ajaxissa 1. helmikuuta 2004 pelatussa ottelussa ADO Den Haagia vastaan. Babel siirtyi kesällä 2007 Ajaxista Liverpooliin. Liverpool maksoi alankomaalaisesta n. 11,5 miljoonaa euroa. 
Ensimmäisen maaottelunsa Babel pelasi Alankomaiden maajoukkueessa 26. maaliskuuta 2005 Romaniaa vastaan tullessaan vaihdosta Arjen Robbenin tilalle. Babel teki myös toisen ottelun maaleista ja oli neljänneksi nuorin Alankomaiden maajoukkueen maalintekijä toisen maailmansodan jälkeen. MM-kilpailuissa 2006 hän pelasi yhden ottelun mutta MM-kilpailuissa 2010 hän jäi vaihtopelaajaksi. Viimeksi Babel on pelannut maajoukkueessa marraskuussa 2019. Alankomaiden olympiajoukkueessa Babel pelasi Pekingin olympialaisissa 2008 joukkueensa kaikki neljä ottelua alusta loppuun ja teki maalin alkulohko-ottelussa Yhdysvaltoja vastaan.
Babel pelasi useissa Alankomaiden nuorisomaajoukkueissa. Hän voitti alle 21-vuotiaiden Euroopan-mestaruuden 2007 ja teki lopputurnauksessa kaksi maalia, toisen alkulohko-ottelussa Portugalia ja toisen loppuottelussa Serbiaa vastaan.
7 Up

7 Up on yhdysvaltalainen sitruunan ja limetin makuinen virvoitusjuoma. Tuotetta on myyty vuodesta 1929 asti Yhdysvalloissa, joskin eri reseptillä, ja sen patentin omistaa Dr Pepper Snapple Group Yhdysvalloissa ja PepsiCo muualla maailmassa. Virvoitusjuomaa valmistaa Suomessa Hartwall. 7 Upin alkuperäinen resepti sisälsi litiumia sen psykoaktiivisen mielialanmuutoksia tasoittavan vaikutuksen takia, mutta siitä on sittemmin luovuttu ainesosana.
Historia.
Juoma esiteltiin vuonna 1929 nimellä "Bib-Label Lithiated Lemon-Lime Soda". Sen resepti sisälsi maanalaisissa lähteissä luontaisesti esiintyvää litiumia, jolla uskottiin olevan terveysvaikutuksia. Juoman keksijä Charles Leiper Grigg oli valmistanut aiemmin appelsiininmakuista Howdy-juomaa. 
7 Upin synnyn aikaan suurin osa yhdysvaltalaisista virvoitusjuomavalmistajista valmisti sitruunanmakuista juomaa. Niistä yksikään ei kuitenkaan saavuttanut selvää kansallista johtoasemaa. Perustaja Grigg näki tässä markkinaraon.
7 Up sai nykyisen nimensä vuonna 1936, mitä ennen sitä oli hetken kutsuttu nimellä "7Up Lithiated Lemon Soda". 1940-luvun lopulle tultaessa 7 Up oli noussut maailman kolmanneksi myydyimmäksi virvoitusjuomaksi. Vuonna 1967 juoman markkinointi rakentui UNCOLA-kampanjan ympärille, jonka johdosta 7 Up erottui kilpailijoistaan ja tuli osaksi vastakulttuuria. Samalla 7 Up oli ensimmäisten virvoitusjuomien joukossa, jotka alkoivat valmistaa sokerittomia ja kofeiinittomia vaihtoehtoja.
Juoma sisälsi litiumsitraattia aina 1950-luvulle asti, kunnes tutkijat pelkäsivät sillä olevan vaarallisia sivuvaikutuksia. Myöhemmin samaa ainetta on käytetty kaksisuuntaisen mielialahäiriön hoidossa.
Winston Bogarde

Winston Lloyd Bogarde (s. 22. lokakuuta 1970 Rotterdam, Alankomaat) on alankomaalainen, 1990-luvun jälkipuoliskolla maajoukkueessa pelannut jalkapalloilija. Hän oli pelipaikaltaan puolustaja.
Bogarde aloitti ammattilaisuransa SVV:n joukkueessa ja edusti sen jälkeen Excelsioria, Sparta Rotterdamia ja Ajax Amsterdamia kotimaassaan sekä Italiassa AC Milania, Espanjassa FC Barcelonaa ja Englannissa Chelseaa. Viimeiseksi jääneessä seurassaan Chelseassa Bogarde vietti 3,5 kautta, joiden aikana hän pelasi vain 12 ottelua nostaen kuitenkin 40 000 punnan viikkopalkkaa ja kieltäytyen seuran toistuvasti vaatimasta sopimuksen purkamisesta.
Bogarde ilmoitti 8. marraskuuta 2005 lopettavansa uransa, koska hän ei ollut löytänyt itselleen uutta seuraa Chelsea-sopimuksen päätyttyä vuonna 2004.
Alankomaiden maajoukkueessa Bogarde pelasi 20 ottelua vuosina 1996–2000. EM-kilpailuissa 1996 hän pelasi täyden peliajan joukkueensa kaikissa neljässä ottelussa ja MM-kilpailuissa 1998 hän tuli vaihdosta kentälle kahdessa alkulohko-ottelussa.
Paul Ben-Victor

Paul Ben-Victor (s. 24. heinäkuuta 1965 Brooklyn, New York) on yhdysvaltalainen näyttelijä.
Elämä ja ura.
Ben-Victor esiintyi ensimmäisen kerran vuonna 1987 elokuvassa "Kohtalokas tapaaminen" ("Blood Vows: The Story of a Mafia Wife"). Hänen tärkeimmät roolinsa ovat olleet HBO:n televisiosarjoissa "Langalla" ja "Entourage".
Dick Button

 
 
Richard ”Dick” Button (18. heinäkuuta 1929 Englewood, New Jersey – 30. tammikuuta 2025 North Salem, New York) oli yhdysvaltalainen kaksinkertainen taitoluistelun olympiavoittaja. 
Button osallistui ensimmäisiin olympialaisiinsa 18-vuotiaana 1948 St. Moritzissa. Hän voitti taitoluistelussa kultaa selvällä erolla, kun kahdeksan tuomaria yhdeksästä arvosteli hänet ensimmäiseksi. Button suoritti kisassa ensimmäisenä luistelijana onnistuneen kaksoisaxelin.
Oslon olympialaisissa neljä vuotta myöhemmin Button teki ensimmäisenä taitoluistelijana kisassa onnistuneen kolmoishypyn, kolmoisrittin. Tuomarit arvostivat Buttonin yksimielisesti kisan voittajaksi Kahden olympiakultansa lisäksi Buttonilla on maailmanmestaruuskisoista viisi kultaa ja yksi hopea.
Urheilu-uransa jälkeen Button toimi ABC:n urheilun taitoluistelijakommentaattorina. Vaikka NBC on hallinnut Yhdysvaltojen olympialähetyksiä 1980-luvulta lähtien, Button jatkoi ABC:llä taitoluistelun MM-kisoissa.
Thar

Thar (Tharr) on aavikko Intian ja Pakistanin rajalla. Thar ulottuu Indus-joelta Kutchin marskimaille ja idässä Aravallivuoristoon sekä pohjoisessa Sutlej-joelle.
Suurin osa Tharista on Intian Rajasthanin osavaltiossa, mutta aavikko ulottuu pohjoisessa Punjabiin ja Haryanaan ja etelässä Gujaratiin. Pakistanissa aavikko ulottuu Sindiin ja Pakistanin Punjabiin. Pakistanin Punjabissa aavikko tunnetaan Cholistanin aavikkona. Tharin autiomaan uloke on Pohkranin autiomaa, jossa Intia suoritti ydinkokeita 1998.
Tharin pinta-ala on erään tiedon mukaan 238 700 km2 kasvitonta aluetta, dyynejä suolatasankoja ja kallioita. Lisäksi on kuivaa pensasaroa 488 300 km2. Toisen lähteen mukaan aavikkoa olisi 446 000 km2 805 km x 485 km alalla.
Tharin autiomaan on arvioitu laajenevan 0,5 km vuodessa kohti Punjabia, Haryanaa, Uttar Pradeshia ja Madhya Pradeshia.
Championin mukaan Tharin kasvillisuus on pohjoisen aavikon pensastoa. 10 % autiomaasta on aktiivisia hiekkadyynejä, 90 % paikallaan pysyviä dyynejä, dyynien välisiä soraisia alueita, kallioita ja suolatasankoja.
Intia on suorittanut autiomaalla kaksi ydinkoetta: vuonna 1974 Hymyilevä Buddha ja 1998 Operaatio Shakti.
Arnold Bruggink

Arnold Bruggink (s. 24. heinäkuuta 1977 Almelo, Overijssel, Alankomaat) on alankomaalainen jalkapalloilija. Brugginkin pelipaikka oli hyökkääjä.
Ura.
Bruggink aloitti uransa pikkuseura RKVV Stevossa. Hänen ensimmäinen ammattilaisseuransa oli FC Twente, josta hän siirtyi neljän kauden jälkeen PSV Eindhoveniin. PSV:ssä Bruggink pelasi monta menestyksekästä kautta ja tuli tunnetuksi ympäri Eurooppaa pelaten muun muassa hyviä eurocup-otteluita. Vuonna 2003 hän siirtyi yhden kauden ajaksi Espanjaan, Real Mallorcan joukkueeseen. Kauden jälkeen Bruggink palasi takaisin kotimaahansa, SC Heerenveenin riveihin.
Kahden Heerenveen-kauden jälkeen Bruggink siirtyi 2006 Saksan Bundesliigassa pelanneen Hannover 96:n paitaan. Hollantilaishyökkääjä viihtyi Hannoverissa neljä kautta ja pelasi 111 liigaottelua. Hän siirtyi kaudeksi 2010–2011 kasvattajaseuraansa FC Twenteen ja lopetti uransa kauden jälkeen.
Alankomaiden maajoukkueessa Bruggink debytoi 2. syyskuuta 2000 Irlantia vastaan. Hän on pelannut yhteensä kaksi maaottelua.
Pascal Bosschaart

Pascal Bosschaart (s. 28. helmikuuta 1980 Rotterdam) on alankomaalainen jalkapalloilija, joka oli pelipaikaltaan puolustaja. Hän pelasi kotimaansa lisäksi Australiassa. Hän pelasi Alankomaiden alle 21-vuotiaiden maajoukkueessa.
Bosschaart pelasi juniorina Feyenoordissa. Hän aloitti pääsarjauransa lokakuussa 1997 FC Utrechtin joukkueessa. Hän edusti vuosina 2004–2006 Feyenoordia ja vuosina 2006–2011 ADO Den Haagia. Hän pelasi Eredivisiessä yli 300 ottelua mutta ei tehnyt niissä yhtään maalia. Tammikuussa 2002 hän teki maalin Alankomaiden cupin ottelussa Heerenveeniä vastaan ja syyskuussa 2004 UEFA Cupin ottelussa norjalaista Odd Grenlandia vastaan. Vuosina 2011–2013 hän edusti Australian A-Leaguessa Sydney FC:tä ja teki sielläkin yhden maalin. Bosschaart päätti pelaajauransa alemmilla sarjatasoilla.
Bosschaart voitti Utrechtin joukkueessa Alankomaiden cupin vuosina 2003 ja 2004, ja vuonna 2003 hän pelasi myös loppuottelussa.
Bosschaart pelasi Alankomaiden alle 21-vuotiaiden maajoukkueessa 18 ottelua, joista yksi oli vuoden 2000 EM-kilpailujen alkulohko-ottelu.
Who’s That Girl

Who’s That Girl on yhdysvaltalaisen poplaulajan Madonnan ensimmäinen soundtrack ja neljäs äänite. Se julkaistiin "Who’s That Girl" -elokuvaa varten, jonka pääosaa Madonna itse näytteli. Albumi julkaistiin 21. heinäkuuta 1987.
Toisin kuin elokuvasta, "Who’s That Girl" -albumista tuli kansainvälinen menestys. Albumin ensimmäinen single, "Who’s That Girl", nousi listojen kärkisijoille useissa maissa, muun muassa Yhdysvalloissa ja Isossa-Britanniassa. Toisena singlenä julkaistiin "Causing a Commotion", mutta siitä ei kehkeytynyt ensimmäisen kaltaista jättimenestystä. Vielä huonommin menestyi kolmas single, "Look of Love", joka julkaistiin Pohjois-Amerikan ulkopuolella ja jonka saavutuksiin voidaan lukea vain pääsy Ison-Britannian top10-listalle. 
Vaikka Madonna oli albumin päätähti esittäessään suurimman osan albumin kappaleista ja albumi yleisesti mainitaan Madonnan tuotannoksi, se on oikeasti "eri esittäjiä" -albumi viiden muun musiikkiesityksen vuoksi. Duncan Fauren ”24 Hours” ja Michael Davidsonin ”Turn It Up” on myös julkaistu albumilta singleinä.
Itäinen aavikko

Itäinen aavikko (vanhalta nimeltään Arabian aavikko, tai Aş-Şaḩrā’ ash-Sharqīyah) on pitkä vuoristoinen aavikkoalue Egyptissä Suezinlahden, Punaisenmeren ja Niilin välissä. Se on osa Saharan aavikkoa. Itäisen aavikon pinta-ala on noin 221 900 neliökilometriä.
Autiomaa alkaa Niilistä ja jatkuu siitä Suezinlahdelle. Niililtä aavikko on hiekkaa, joka jatkuu noin 80–137 kilometriä. Punaisenmeren kohdalla alkaa pohjois–eteläsuunnassa kulkeva vuoristo, joka on autiomaan ja Punaisenmeren välissä. Punaisenmeren rantojen vuoret ovat alueen korkeinta vyöhykettä. Korkein vuori Shāʾib al-Banāt on 2 187 metriä korkea. Alueella sataa satunnaisesti ja sitä halkovat kuivat joenuomat eli vadit.
Väestö elää idässä vuorien takana rannikolla olevissa pienissä kylissä. Alueen elinkeinoina ovat kalastus, kaivostoiminta tai öljyntuotanto. Aavikon itäpuolella on runsaasti fosfaatti-, asbesti-, mangaani-, uraani- ja kultaesiintymiä.
Itäisellä aavikolla on jo varhaisilta ajoilta merkkejä ihmisen toiminnasta siellä. Esidynastiselta ajalta sieltä on löydetty varhaisia kalliopiirroksia. Alueelta on myös jo muinaisen Egyptin ajoista saakka louhittu kultaa, jalokiviä ja graniittia. Sieltä on myös haettu muinaiseen Egyptiin natronsuolaa, alunaa ja muita raaka-aineita. Natronsuolaa tarvittiin muun muassa muumiointiin.
Jääkiekko talviolympialaisissa 2006

Jääkiekko oli 2006 talviolympialaisten ohjelmassa Torinossa. Kisoissa järjestettiin sekä miesten että naisten turnaus. Miesten turnaukseen osallistui 12 joukkuetta ja naisten turnaukseen kahdeksan. Turnausjärjestelmää oli uudistettu. Joukkueet jaettiin kahteen lohkoon, jotka pelasivat yksinkertaisen sarjan. Miehillä lohkojen neljä parasta joukkuetta pääsi puolivälieriin. Naisilla puolestaan lohkojen kaksi parasta pääsi välieriin. Miesten turnauksessa ei pelattu sijoitusotteluja lainkaan. Naisilla ne pelattiin. Miesten turnaus pelattiin 15.–26. helmikuuta ja naisten 11.–20. helmikuuta 2006.
Miehet.
Lohko A
Lohko B
Karsinnat.
Miesten karsinnoissa pelattiin ensin esikarsinta ja sen jälkeen karsinnan lopputurnaus. Karsintojen kautta olympiaturnaukseen pääsivät Kazakstan, Latvia ja Sveitsi.
Naiset.
Lohko A
Lohko B
Sonoran aavikko

Sonoran aavikko on kaktuksia kasvava aavikko Yhdysvaltain ja Meksikon rajalla, Arizonan ja kaakkoisen Kalifornian sekä Meksikon Sonoran osavaltioissa. Aavikko ulottuu Kalifornianlahdelta pohjoiseen. Kasvillisuutta on enemmän kuin monilla muilla aavikoilla, ja siksi Sonoran aavikko luetaan puoliaavikoihin. Sonoran autiomaa on yksi Yhdysvaltain laajimmista ja kuumimmista. Sonoran aavikon pinta-ala on 311 000 km². Se jakautuu Coloradon ja Yuman autiomaihin.
Ilmasto.
Aavikon ilmasto vaihtelee alueittain sen suuren koon takia. Idässä Sonoran aavikko rajoittuu Arizonan ja Sierra Madren vuoristometsiin ja etelässä Sinaloan trooppisiin ja subtrooppisiin metsiin. Pohjoisessa Sonoran aavikko vaihtuu Mojaven, Great Basinin ja Coloradon ylänkötasangon viileämpiin aavikoihin. Sonoran aavikon pohjoisosissa sijaitseva Kuolemanlaakso () on Yhdysvaltojen kuumin paikka, ja siellä voi kesäisin olla päivällä yli 50 astetta lämmintä, toisaalta kylmänä talviyönä lämpötilat vajoavat joskus pakkasen puolelle.
Kasvit ja eläimet.
Sonoran autiomaa tunnetaan pitkästä saguarokaktuksesta ("Carnegiea gigantea"). Lintualueena aavikko on poikkeuksellinen: kaikista Yhdysvalloissa tavattavista maalintulajeista 41 prosenttia voidaan nähdä aavikolla johonkin vuodenaikaan.
Evita (albumi)

Evita on yhdysvaltalaisen poplaulaja Madonnan kolmas soundtrack sekä kahdestoista äänite. Se julkaistiin vuonna 1996.
Albumi oli kansainvälinen menestys. Se nousi Yhdysvaltojen albumilistan toiselle sijalle ja Ison-Britannian albumilistalle ykköseksi. Albumilta julkaistiin kolme singleä, joista kaikista tuli menestyksiä: Oscar-palkinnon ja Golden Globen parhaasta alkuperäislaulusta saaanut "You Must Love Me" sekä "Don't Cry For Me Argentina" ja "Another Suitcase in Another Hall". Huomionarvoista on se, että kaikki kappaleet eivät ole Madonnan laulamia.
Kappaleet.
Levy 1
Levy 2
Stein Eriksen

Stein Eriksen (11. joulukuuta 1927 Oslo – 27. joulukuuta 2015 Park City, Utah, Yhdysvallat) oli norjalainen alppihiihdon olympiavoittaja. Hänen isänsä Marius Eriksen voitti olympiapronssia voimistelussa Tukholmassa 1912.
Ensimmäisissä arvokisoissaan Sankt Moritzin talviolympialaisissa 1948 Eriksen sijoittui pujottelussa 29:nneksi, syöksylaskussa 31:nneksi ja alppiyhdistetyssä 32:nneksi. Aspenin MM-kilpailuissa 1950 hän jo saavutti pujottelussa pronssia. Oslon talviolympialaisissa 1952 hän voitti kultaa suurpujottelussa, saavutti hopeaa pujottelussa ja sijoittui kuudenneksi syöksylaskussa. Åren MM-kilpailuissa 1954 hän voitti kultaa pujottelussa, suurpujottelussa ja alppiyhdistetyssä sekä keskeytti syöksylaskussa.
Eriksen oli ensimmäisiä tehokkaalla kesäharjoittelulla kuntoaan luoneita alppihiihtäjiä. Hänestä on sanottu, että hän oli hiihdon ensimmäinen "supertähti". Hän oli komea, tyylikäs ja karismaattinen. Kuuluisuudestaan huolimatta Eriksen säilytti maanläheisyyteensä. Hän on esimerkiksi sanonut, että "Ole kova, ole itsevarma. Mutta et ikinä ole kokonainen ja iloinen henkilö, jos et ole vaatimaton".
Eriksen auttoi alppihiihtoa kehittymään etenkin Yhdysvalloissa, jonne hän muutti olympiamenestyksen jälkeen. Hän toimi Amerikassa hiihdonopettajana monissa hiihtokeskuksissa.
Vuonna 1997 Norjan kuningas myönsi Eriksenille Royal Norwegian Order of Meritin, korkeimman mahdollisen tunnustuksen, jonka Norjan valtio voi myöntää maan ulkopuolella asuvalle henkilölle.
Eriksen kuoli Yhdysvalloissa 88-vuotiaana 27. joulukuuta 2015.
Remixed &amp; Revisited

Remixed &amp; Revisited on yhdysvaltalaisen poplaulaja Madonnan toinen remix-EP ja järjestyksessä 17. albumi. Se menestyi heikosti, myyden Yhdysvalloissa 0,15 miljoonaa kappaletta ja maailmanlaajuisesti 0,5 miljoonaa kappaletta. 
Itse EP julkaistiin joissakin maissa myös singlenä. Kaikki miksatut kappaleet lukuun ottamatta Britney Spearsin ja Christina Aguileran esittämään ”Like a Virgin” -versiota MTV VMA -gaalasta sekä ”Into the Grooven” ja ”Hollywoodin” miksausta ovat albumilta "American Life". Poikkeus on kuitenkin myös ”Your Honesty”, joka on "Bedtime Stories" -levyn sessioiden ajalta, julkaisematon kappale.
Jake Nyman

Jarmo Juhani ”Jake” Nyman (s. 10. elokuuta 1949 Nurmo) on suomalainen musiikkitoimittaja ja tietokirjailija.
Elämä.
Jake Nyman vietti lapsuutensa ja nuoruutensa Hämeenlinnassa. Lukion jälkeen hän opiskeli Taideteollisen oppilaitoksen keramiikkalinjalla ja teki samaan aikaan keikkoja tiskijukkana Eteläsuomalaisessa osakunnassa. Näissä merkeissä hän tutustui silloisiin huomattaviin suomalaisiin rockmuusikoihin ja -yhtyeisiin. Ennen siirtymistään toimittajaksi Nyman työskenteli Tunnelin Levy -levykaupassa Helsingin Asematunnelissa.
Nymanin ura Yleisradiossa alkoi 13. marraskuuta 1972, kun hän teki Leonard Cohenista kertovan jakson ohjelmasarjaan "Mistä he laulavat." Nyman oli Yleisradion vakinainen toimittaja vuodesta 1977 vuoteen 2014, jolloin jäi sieltä eläkkeelle. 
Nymanin vuosina 1984–2003 toimittama nostalginen musiikkiohjelma "Onnenpäivä" keräsi parhaimmillaan jopa 900 000 kuuntelijaa radioiden ääreen. Muita Nymanin suosittuja radio-ohjelmia ovat olleet muun muassa "Nuorten sävellahja", "Kovan päivän ilta", "Rockradio, Nousevan auringon talo, Muistojen Bulevardi, Sadan vuoden syke" sekä hänen vuosina 1994–2005 tuottamansa "Suomen virallinen lista." Nyman on toimittanut eläkkeelle jäämisensä jälkeen freelancerina Radio Suomessa sunnuntaiaamuisin kuultavaa "Jake Nymanin Popradiota". Ohjelmalla on yli 400 000 kuulijaa. Eläkkeelle jäätyään Nyman on juontanut satunnaisesti Radio Suomen teemalähetyksiä sekä "Kadonneen levyn metsästäjät" -ohjelmaa.
Vuonna 1980 Nyman oli ensimmäinen, joka Suomessa kertoi John Lennonin kuolemasta; tämä tapahtui hänen juontamassaan "Rokkivekkari"-radio-ohjelmassa aamulla 9. joulukuuta 1980. Rokkivekkari aloitti 23. tammikuuta 1979 Yleisradion rinnakkaisohjelmassa, ja sitä esitettiin tiistaiaamuisin klo 7.15-08.
Nyman on julkaissut toistakymmentä populaarimusiikin tieto- ja hakuteosta. Lisäksi hän on kirjoittanut kolumneja ja levyarvosteluja useisiin lehtiin ja työskennellyt "Soundi"-lehden toimittajana vuodesta 1993. Nyman käy luennoimassa populaarimusiikin historiasta muun muassa kirjastoissa. Hän on Suomen Dekkariseuran jäsen.
Yksityiselämä.
Nyman oli naimisissa Pirjo Nymanin kanssa ja heille syntyi kolme lasta. Eron jälkeen Nyman seurusteli kirjailija Sinikka Nopolan kanssa tämän kuolemaan vuoteen 2021 saakka.
Mojaven aavikko

Mojaven aavikko on Yhdysvaltain lounaisosissa sijaitseva 65 000 neliökilometrin laajuinen aavikko. Se kattaa merkittävän osan Etelä-Kaliforniasta, mutta ulottuu myös lounaiseen Utahiin, eteläiseen Nevadaan ja luoteiseen Arizonaan. Las Vegasin suurkaupunki sijaitsee aavikon alueella.
Mojaven aavikko on tyypillinen vuoristoista ja altaista koostuva aavikko. Alueella kasvaa 1 750–2 000 kasvilajia. Yleisimmät kasvit ovat jukka- ja marunapensaita sekä kaktuksia. Joosuanpuu ("Yucca brevifolia") on yleinen kasvi.
Mojaven aavikolla sijaitsevat San Andreasin ja Garlockin siirrokset, jotka ovat alttiita maanjäristyksille. Geologisesti alue on vuoristoa, jossa hidas poimuttumisprosessi jatkuu.
Alueella kesät ovat kuumia ja talvet kylmiä. Kesällä lämpötila nousee 35–45 asteeseen, mutta talvella saattaa olla jopa 40 astetta pakkasta, koska alue sijaitsee melko korkealla vuoristossa, paikoitellen 1 000–2 000 metrin korkeudella merenpinnasta.
Sademäärä on yleensä alle 100 millimetriä vuodessa. Alueen kuumin ja matalin kohta on Kuolemanlaakso ("Death Valley") kaakkoisessa Kaliforniassa. Talvella joillakin alueilla sataa lunta jopa 30 senttimetriä. Alueella elää muun muassa liskoja, aavikkokettuja ja kalkkarokäärmeitä.
Piracaia

Marcelo Gonçalves de Oliveira, kutsumanimeltään Piracaia (s. 17. huhtikuuta 1971 Piracaia, São Paulo, Brasilia) on ammattilaisuransa lopettanut brasilialainen jalkapalloilija. Hän on pelipaikaltaan hyökkäävä keskikenttäpelaaja.
Piracaia aloitti uransa Piracaia Futebol Clubessa, josta siirtyi CA Bragantinoon vuonna 1988. Hän pelasi suurimman osan urastaan kuitenkin Suomessa, jonne tuli ensimmäisen kerran vuonna 1992 FC Jazzin joukkueeseen. Jazz voitti kaksi mestaruutta vuosina 1993 ja 1996 Piracaian kuuluessa joukkueen tärkeimpiin pelaajiin. Mestaruusvuonna 1996 hän teki 10 Veikkausliiga-maalia.
Vuonna 1997 Piracaia jätti Jazzin ja lähti AIK:hon, jossa hän kuitenkin pelasi vain kauden ennen paluutaan Suomeen, tällä kertaa Helsingin Jalkapalloklubin riveihin. HJK:n pelatessa Mestarien liigaa 1998 Piracaia oli joukkueen jokaisessa lohkovaiheen ottelussa avauskokoonpanossa. Kaudella 2000 Piracaia jäi vähälle peliajalle Klubissa, joten hänet vuokrattiin Kotkan TP:hen. Sieltä hän siirtyi Algeriaan USM Blidaan.
Vuonna 2001 Piracaia palasi jälleen Suomeen, kun USM Blida lainasi hänet Atlantikseen. Vuonna 2002 Piracaian sopimus algerialaisseuran kanssa umpeutui joten hän pelasi syksyn FC Hämeenlinnassa. Kaudeksi 2003 Piracaia palasi jälleen FC Jazzin paitaan, jossa hän pelasi kaksi vuotta. Kausi 2004 päättyi kuitenkin murheellisesti Jazzin hävittyä liigakarsinnoissa IFK Mariehamnille. Talven Piracaia pelasi jälleen Pohjois-Afrikassa, tällä kertaa Tunisian pääsarjan US Monastirin paidassa. Vuodet 2005–2007 Piracaia edusti FF Jaroa. Kaudeksi 2008 Piracaia palasi Poriin pelaamaan Kakkoseen Porin Palloilijoiden riveihin.
Kesken kauden 2010 Piracaia siirtyi PoPasta toiseen porilaisjoukkueeseen, Kakkosen Musan Salamaan. Hän olikin yhtenä osasyynä siihen, että joukkue säilytti sarjapaikkansa Suomen kolmanneksi korkeimmalla sarjatasolla. MuSa tippui kuitenkin seuraavana kauden päätteeksi Kolmoseen.
Piracaia ilmoitti lopettavansa jalkapallouransa vuonna 2011, mutta pyörsi lopettamispäätöksensä myöhemmin edustaen MuSaa vielä kauteen 2014 asti. Ammattilaisuransa jälkeen liikuntaneuvojaksi vuonna 2011 valmistunut Piracaia on toiminut Merikarvialla vapaa-aikasihteerinä ja liikunnanopettajana.
Romeo Castelen

Romeo Castelen (s. 3. toukokuuta 1983 Paramaribo, Suriname) on alankomaalainen jalkapalloilija, joka edusti kuuden vuoden ajan Bundesliiga-seura Hamburger SV:tä. Castelenin pelipaikka on keskikentällä.
Castelen aloitti ammattilaisuransa ADO Den Haagissa vuonna 2000. Kauden 2002–2003 jälkeen ADO nousi Eredivisieen, ja seuraavalla kaudella Castelen pelasi ensimmäiset liigapelinsä. Vuonna 2004 hän siirtyi Feyenoordiin, jossa hän pelasi vuoteen 2007. Tämän jälkeen hän siirtyi Hamburger Sport-Vereiniin kuudeksi vuodeksi. Sen jälkeen hän pelasi vuoden Venäjällä ja vuoden Hollannissa ennen muuttamistaan Australiaan sekä edelleen Etelä-Koreaan ja Kiinaan.
170 senttimetriä pitkä Castelen on pelannut Alankomaiden maajoukkueessa seitsemän ottelua vuosina 2005-2007 ja tehnyt yhden maalin.
Naturalisti

Naturalisti voi tarkoittaa ainakin seuraavia asioita:
Joskus naturalisti sekoitetaan virheellisesti naturistiin eli sosiaalisen, järjestäytyneen alastomuuden harrastajaan.
Sander Boschker

Sander Boschker (s. 20. lokakuuta 1970 Lichtenvoorde, Gelderland, Alankomaat) on alankomaalainen jalkapallomaalivahti, joka edustaa FC Twenteä.
Boschker aloitti ammattilaisuransa vuonna 1989 nykyisessä seurassaan FC Twentessä, jota hän on edustanut koko uransa ajan lukuun ottamatta kautta 2003/2004, jonka aikana hän edusti Ajax Amsterdamia. Kautenaan Ajaxissa Boschker ei kuitenkaan saanut pelata ainoatakaan ottelua, ja päätti palata takaisin Twenteen. Twentessä hän on ollut ykkösmaalivahtina kymmenisen vuotta, ja pelannut monina kausina kaikki ottelut.
Man on the Moon (kappale)

Man on the Moon on rock-yhtye R.E.M:n kappale ja single albumilta "Automatic for the People". Se sijoittui Isossa-Britanniassa sijalle 18 ja Yhdysvalloissa sijalle 30.
Man on the Moon oli Bill Berryn säveltämä, viimeisenä Automatic for the Peoplelle tehty laulu. Se kulki aluksi työnimellä "C to D Slide". Yhtye oli halunnut Stipen kirjoittavan sanat kappaleeseen jo pitkään, mutta sitä ei tapahtunut kuin vasta viime hetkillä. Sanat kirjoitettiin ja kappale äänitettiin äänityssessioiden viimeisinä päivinä. 
"Man on the Moon" on myös Milos Formanin ohjaama elokuva amerikkalaiskoomikko Andy Kaufmanista. Elokuvan nimi juontuu R.E.M:n kappaleen sanoista.
"Now Andy did you hear about this one? Tell me, are you locked in the punch?"
"Andy are you goofing on Elvis? Hey, baby. Are we losing touch?"
R.E.M. sävelsi myös elokuvan musiikin. "Man on the Moon" on myös elokuvan soundtrack-levyllä.
Vuodesta 2004 lähtien R.E.M. on soittanut "Man on the Moonin" viimeisenä kappaleena useimmilla keikoillaan.
Multisilta

Multisilta on Tampereen eteläinen lähiö noin kahdeksan kilometrin päässä kaupungin keskustasta. Multisiltaa rakennettiin 1960-luvun lopusta 1990-luvulle asti. Kaupunginosan väkiluku on noin 3 000.
Multisilta rajoittuu pohjoisessa Peltolammin kaupunginosaan. Etelässä vastaan tulee Lempäälän raja ja lännessä Pirkkalan raja. Idässä kaupunginosa rajoittuu Vuoreksenkadun päätyyn ja moottoritiehen.
Historia.
Kaupunginosa on saanut nimensä Multiojan aikanaan ylittäneen puusillan mukaan. Multioja laskee Sääksjärvestä Pyhäjärven suuntaan. Multisillan seutu kuului aikoinaan Hatanpään kartanon maihin, jotka Tampereen kaupunki osti vuonna 1913. Naapurikaupunginosan Peltolammin tavoin Multisilta kaavoitettiin alun perin omakotialueeksi ja ensimmäinen asemakaava vahvistettiin vuonna 1950, mutta laajamittainen rakentaminen ei syystä tai toisesta alkanut. Alueelle vahvistettiin uusi kerrostalokaava vuonna 1968.
Vuodesta 2010 Multisillan läheisyyteen on rakennettu Tampereen ja Lempäälän yhteistä Vuoreksen kaupunginosaa.
Palvelut.
Multisiltaa teki 1990- ja 2000-luvuilla tunnetuksi suklaanvalmistaja Dammenberg, joka ei kuitenkaan enää toimi kaupunginosassa. Kaupungisosan keskustassa sijaitsevat pubi, elintarvikeliike K-Market, päiväkoti, nuorisotalo sekä kebab-pizzeria-grilli. Asuntoalueen pohjoispuolella on vesitorni. Vuoteen 2015 asti Multisillassa toimi ala-aste. Peltolammin ja Multisillan kaupunginosien välisen Peltolammin järven ympäri kulkee valaistu noin 2,5 kilometrin pituinen pururata, jolle tehdään talvisin hiihtolatu.
Liikenneyhteydet.
Multisiltaan pääsee Tampereen seudun joukkoliikenteen busseilla 26, 28 ja 50. Kaupunginosaa sivuavalla Riihimäki–Tampere-radalla sijaitsi vuosina 1932–1988 Multisillan seisake.
Lumilautailu talviolympialaisissa 2006

XX talviolympialaisissa Torinossa järjestettiin lumilautailussa kuusi kilpailutapahtumaa. Uutena lajina mukana oli lumilautakrossi. Lumilautakilpailut käytiin Bardonecchiassa.
Suomen lumilautailu 2006 olympialaisissa.
Miehet.
Lumikouru.
12. helmikuuta
Lumilautakrossi.
16. helmikuuta
Lumilautakrossi on ensimmäistä kertaa olympialaisten ohjelmistossa, joten Seth Wescottista tuli olympiahistorian ensimmäinen lumilautakrossin kultamitalisti.
Parisuurpujottelu.
22. helmikuuta
Naiset.
Lumikouru.
13. helmikuuta
Lumilautakrossi.
17. helmikuuta
Lumilautakrossin finaali sai dramaattisen ratkaisun, kun selvässä johdossa ollut Yhdysvaltain Jacobellis kaatui loppusuoralla ja Sveitsin Frieden ehti ensimmäisenä maaliviivan yli.
Parisuurpujottelu.
23. helmikuuta